
Nyírószilárdság meghatározó eljárás fejlesztése

Kulcsszavak: Intenzív képlékeny alakítás, nyíróvizsgálat
Jelen TDK dolgozatom szorosan kapcsolódik ahhoz a kutatómunkához, amit az előző évben
kezdtem el. A Fémtani Képlékenyalakítási és Nanotechnológiai Intézetben zajló lemezes kompozit
szupravezető fejlesztésébe kapcsolódtam be. A kompozitban a rétegvastagság a 10 m, míg a teljes
lemezvastagság a néhány mm vastagság nagyságrendjébe esik. A kutatómunkám során a lemezes
kompozit NbTi rétegeiben hőkezeléssel kiválásokat hoztam létre, és azt vizsgáltam, hogy az előzetes
hidegalakítás hogyan befolyásolja a kiválási folyamatokat. A hidegalakításnak kétféle módját, a
hengerlést és egy nagyon különleges intenzív képlékenyalakítási módszert, a FALEP (Friction Assisted
Lateral Extrusion Process) eljárást alkalmaztam. A FALEP eljárásról bebizonyosodott, hogy egy lépésben
is nagyon nagy alakváltozást tud hidegen is létrehozni és alkalmas a réteges szerkezet kialakítására is.
Ahogyan a társított anyagok esetében szinte minden alkalommal a lemezes kompozitok esetén
is felmerül az a gyakori kérdés, hogy milyen az egyes rétegek közötti kapcsolat ereje? Mivel a FALEP
eljárással létrehozott minták geometriai mérete erősen korlátolt, a miskolci eszköz maximális
szélessége 20 mm, illetve a fejlesztendő kompozit alapanyaga (NbTi, Cu) rendkívül drága, a
konvencionális anyagvizsgálati eljárásokat nem lehet alkalmazni. Ezért felmerült az igény egy
megbízható, reprodukálható, hiteles minősítési eljárásra, amely a fenti geometriai körülményekre
jellemző általános lemezes kompozitok vizsgálatára is alkalmas lehet, lehetőleg kevés vizsgálati minta
igénnyel.
Jelen kutatómunkám egy ilyen eszköznek, illetve módszernek a kidolgozásáról szól. A TDK
dolgozatomban bemutatom a szerszám jellemzőit, gépészeti rajzát, az elkészült szerszámmal végzett
tesztvizsgálatok eredményét, illetve a próbatestek tönkremeneteli képének pásztázó
elektronmikroszkópos vizsgálatát.



